b"\n_START_ARTICLE_\nRiuada de 1982 al Bergued\xc3\xa0\n_START_SECTION_\nCauses\n_START_PARAGRAPH_\nDes del dia 6 de novembre, a causa del fenomen conegut com a gota freda o DANA, es van produir unes pluges excepcionalment intenses al Pirineu catal\xc3\xa0 que van durar 48 hores. En aquell moment no hi havia al Bergued\xc3\xa0 cap aparell pluviogr\xc3\xa0fic que mesur\xc3\xa9s la intensitat de pluja per hores, per\xc3\xb2 el total de pluja caiguda en 48 hores a l'alt Bergued\xc3\xa0 fou al voltant de 400 mm de mitjana, \xc3\xa9s a dir, es calcula que en dos dies va ploure la quantitat corresponent a mig any. Com a conseq\xc3\xbc\xc3\xa8ncia, els cabals dels rius i rieres de la conca del Llobregat van augmentar de forma extraordin\xc3\xa0ria.\n_START_SECTION_\nCronologia dels fets\n_START_PARAGRAPH_\nA les 4 de la tarda del dia 7 de novembre, un diumenge, el pant\xc3\xa0 de la Baells, que es trobava a la cota 621, estava rebent entre 400 i 500 m\xc2\xb3/s. Tenint en compte que la cota de seguretat \xc3\xa9s a 625, i que per les comportes de fons i mig fons es poden arribar a deixar anar 160 m\xc2\xb3/s, ja es preveia que s'haurien d'obrir les comportes del sobreeixidor. Entre les 4 i les 5 es va comen\xc3\xa7ar a avisar els pobles m\xc3\xa9s propers: Gu\xc3\xa0rdia Civil, Creu Roja, Protecci\xc3\xb3 Civil, Confederaci\xc3\xb3 d'Aig\xc3\xbces i Bombers de Berga. No es va avisar els ajuntaments, perqu\xc3\xa8 es va considerar que a aquesta hora no s'hi hauria trobat ning\xc3\xba._NEWLINE_A les poblacions del baix Bergued\xc3\xa0 situades a la vora del Llobregat, com Gironella, va comen\xc3\xa7ar el neguit per la crescuda del riu. Si b\xc3\xa9 havia plogut a la part baixa de la comarca, no s'explicava una augment tan gran del cabal, ja que es desconeixia la magnitud de les pluges a l'alt Bergued\xc3\xa0. I \xc3\xa9s que la intensitat de les pluges va ser m\xc3\xa9s gran com m\xc3\xa9s amunt s'an\xc3\xa9s pujant._NEWLINE_A les 8 del vespre, l'aigua ja arribava al nivell del carrer del riu de Gironella, i la Creu Roja local i el cos de bombers voluntaris es van posar a treballar, vigilant el recorregut del riu. _NEWLINE_A 2/4 d'11 de la nit, hora punta d'entrada d'aigua al pant\xc3\xa0 de La Baells amb 1.200 m\xc2\xb3/s, es va trucar des del pant\xc3\xa0 a la Resid\xc3\xa8ncia d'Avis de Gironella, els quals els informaren que havien comen\xc3\xa7at a evacuar els residents. Tenint en compte el temps que podia trigar a arribar l'aigua, es van obrir les comportes. Es deixaven anar 800 m\xc2\xb3/s, quan el cabal habitual \xc3\xa9s de 7 m\xc2\xb3/s. El nivell del pant\xc3\xa0 va arribar fins a la cota 631,48, un metre i mig per sobre de la capacitat m\xc3\xa0xima (630). Va ser un moment delicat, ja que era la primera vegada que el pant\xc3\xa0 arribava a aquest punt i no se sabia com podria respondre la presa.\n_START_SECTION_\nEfectes\n_START_PARAGRAPH_\nLa riuada va suposar un sotrac en l'economia del Bergued\xc3\xa0, amb p\xc3\xa8rdues molt importants en les empreses de la comarca, d'una banda per la destrucci\xc3\xb3 de maquin\xc3\xa0ria i instal\xc2\xb7lacions, i de l'altra per l'aturada de la producci\xc3\xb3. _NEWLINE_La quantificaci\xc3\xb3 de les p\xc3\xa8rdues produ\xc3\xafdes per l'aiguat i la riuada a les activitats econ\xc3\xb2miques indica que el 49\xc2\xa0% correspon a la mineria, el 41\xc2\xa0% a la ind\xc3\xbastria, el 8\xc2\xa0% a l'agricultura i 2\xc2\xa0% al comer\xc3\xa7. Quant a municipis, els que acumulen m\xc3\xa9s p\xc3\xa8rdues s\xc3\xb3n, per ordre: Cercs (1.500 milions de pts.), Puig-reig (737), Gironella (180), Casserres (144), Guardiola (77), Berga (76), F\xc3\xadgols (62), La Pobla (52). D'altra banda, pel que fa a b\xc3\xa9ns particulars, els m\xc3\xa9s afectats van ser els pobles que tenen edificacions arran de riu. La for\xc3\xa7a de l'aigua, quan el nivell de l'aigua va assolir l'al\xc3\xa7ada dels edificis, va enderrocar diversos habitatges, alguns totalment i altres de forma parcial. Els municipis afectats foren: Guardiola, Gironella i La Pobla de Lillet. A m\xc3\xa9s, aquests mateixos pobles, als quals cal afegir-hi els pobles de Puig-reig, Cercs i Bag\xc3\xa0, van patir danys en equipaments, comunicacions i obres p\xc3\xbabliques municipals com ponts, camins, carreteres, murs de contenci\xc3\xb3, etc. En conjunt, els danys a les carreteres, ponts i comunicacions de carreteres locals i comarcals superaren els 100 milions de pessetes.\n_START_SECTION_\nInd\xc3\xbastria t\xc3\xa8xtil\n_START_PARAGRAPH_\nPer la seva naturalesa, la totalitat de les nombroses col\xc3\xb2nies t\xc3\xa8xtils de la comarca es van veure afectades intensament, ja que es tracta de f\xc3\xa0briques constru\xc3\xafdes a prop d'un riu per aprofitar-ne l'energia hidr\xc3\xa0ulica per fer funcionar les m\xc3\xa0quines. Les instal\xc2\xb7lacions hidroel\xc3\xa8ctriques que generen l'energia (o la major part de l'energia) que necessita la f\xc3\xa0brica, no es van lliurar dels efectes devastadors de la riuada, per tal com la turbina, juntament amb el canal i la resclosa, se situen al nivell m\xc3\xa9s baix, arran del riu. La pujada del nivell del riu va cobrir tota la maquin\xc3\xa0ria i instal\xc2\xb7lacions, la qual cosa va suposar que, a m\xc3\xa9s de reparar-la o substituir-la, van quedar sense producci\xc3\xb3 d'energia. Les empreses afectades en les turbines al Bergued\xc3\xa0 foren: Filatura Berguedana (La Pobla de Lillet), Col\xc3\xb2nia Rosal, Cal Metre (Gironella), Filats i Teixits Fust\xc3\xa9 (Cal Bassacs), Viladomiu Nou, Viladomiu Vell, Ferrer (Vilada), Col\xc3\xb2nia Guixar\xc3\xb3 (Casserres), Col\xc3\xb2nia Prat (Puig-reig), Col\xc3\xb2nia Pons (Puig-reig), Col\xc3\xb2nia Mar\xc3\xa7al (Puig-reig), Colonia Manent (Puig-reig) i l'Ametlla de Merola. En segon lloc, en major o menor mesura, l'aigua va entrar dins de les factories i va malmetre la maquin\xc3\xa0ria i les mat\xc3\xa8ries (ja siguin primeres o elaborades). Una de les m\xc3\xa9s afectades fou la f\xc3\xa0brica l'Ametlla de Merola, on els danys es van valorar en 500 milions de pessetes i es va fer un expedient de suspensi\xc3\xb3 de contracte per a la totalitat de la plantilla, 350 treballadors.\n_START_SECTION_\nMineria\n_START_PARAGRAPH_\nEl grup m\xc3\xa9s important de les explotacions mineres del Bergued\xc3\xa0 eren les mines de F\xc3\xadgols, a la qual s'accedia principalment per la boca de La Consolaci\xc3\xb3 (Cercs). Aquesta explotaci\xc3\xb3, que constitueix un entramat de pous i galeries, tots ells comunicats, amb un desnivell de 2.000 m, est\xc3\xa0 situada a l'interior d'un mass\xc3\xads muntany\xc3\xb3s, a l'exterior del qual corren diversos torrents i rierols. Les diferents obertures de l'explotaci\xc3\xb3 van actuar com una esponja per on es filtrava l'aigua, que va anar inundant totes les galeries i va acumular-se a la part m\xc3\xa9s profunda de l'explotaci\xc3\xb3, on va arribar a 75 m d'al\xc3\xa7ada. Tota la maquin\xc3\xa0ria i aparells que hi havia van quedar inutilitzats. A causa d'aix\xc3\xb2, l'empresa va presentar un expedient de suspensi\xc3\xb3 temporal de contractes que va afectar 300 treballadors (tot i que inicialment es preveia per a 776 treballadors).\n_START_SECTION_\nGironella, un poble arran de riu\n_START_PARAGRAPH_\nL'alerta al poble de Gironella va comen\xc3\xa7ar a les 8 de la tarda del diumenge 7 de novembre, quan l'aigua del Llobregat va assolir el nivell del carrer del Riu. La Creu Roja va irrompre al Cinema Vict\xc3\xb2ria per avisar si hi havia ve\xc3\xafns que tinguessin cases al marge del riu. Els bombers voluntaris vetllaven l'edifici de l'Hospital, la resid\xc3\xa8ncia d'avis. Entre les nou i dos quarts de deu ja s'havia aplegat una muni\xc3\xb3 de persones prop del pont de les Eres i del Pont Vell, on es preveia que l'aiguat havia de portar repercussions. En aquesta mateixa hora ja s'havia desallotjat una casa del carrer del riu, la fam\xc3\xadlia Ferrer (ca la Maruja), ja que l'aigua arribava m\xc3\xa9s amunt de la porta. Simult\xc3\xa0niament, comen\xc3\xa7ava a entrar aigua als baixos de l'Hospital-Resid\xc3\xa8ncia Sant Roc; ara b\xc3\xa9, la manca de comunicaci\xc3\xb3 del que estava passant riu amunt i la falta de previsi\xc3\xb3 va fer que no comencessin a desallotjar els avis fins molt m\xc3\xa9s tard._NEWLINE_Es va tallar l'acc\xc3\xa9s al pont Vell i al pont de les Eres pel perill d'enderrocament, cosa que va acabar succeint, amb la qual cosa van quedar a\xc3\xafllats del centre urb\xc3\xa0 el barri de Cal Ramons i el barri de les Eres. Al poble vell nom\xc3\xa9s s'hi podia accedir per la muralla. _NEWLINE_Es van comen\xc3\xa7ar a evacuar les cases de la banda esquerra de l'Avinguda Catalunya, des del pont de les Eres fins  a l'Escorxador. Tamb\xc3\xa9 es va evacuar el carrer del Riu, on ja no es podia transitar i l'aigua ja entrava en baixos i pisos a peu pla. En aquest carrer l'aigua va entrar a tots els baixos i diversos habitatges van quedar totalment destru\xc3\xafts. Pel que fa a la Resid\xc3\xa8ncia Sant Roc, com que l'aigua arribava a la porta principal, es van evacuar tots els ancians residents pel garatge d'ambul\xc3\xa0ncies i el passatge que d\xc3\xb3na a l'Avinguda Catalunya, i es van traslladar en un primer moment al Pearl Pub, al cinema Vict\xc3\xb2ria i als baixos del Casal Parroquial. L'operaci\xc3\xb3 s'allarg\xc3\xa0 fins a les 3 de la matinada. Tamb\xc3\xa9 es va desallotjar l'edifici Apolo, de l'avinguda Catalunya, ja que l'aigua n'atacava els fonaments. Els talls en el subministrament de llum, aigua potable i tel\xc3\xa8fon van perdurar encara bona part de l'endem\xc3\xa0, dilluns. L'Ajuntament va oferir un pis i ajuda econ\xc3\xb2mica a les fam\xc3\xadlies que s'havien quedat sense habitatge.\n_START_SECTION_\nL'Ametlla de Merola, un exemple de recuperaci\xc3\xb3\n_START_PARAGRAPH_\nLa f\xc3\xa0brica t\xc3\xa8xtil de l'Ametlla de Merola va ser la m\xc3\xa9s afectada per la riuada al Bergued\xc3\xa0. L'aigua va assolir un nivell de 1,5 m a l'interior de la f\xc3\xa0brica, i 1,60 a la sala dels telers. Quan el nivell de l'aigua va baixar, els primers que van entrar a la nau van constatar que la maquin\xc3\xa0ria havia quedat inservible --algunes m\xc3\xa0quines en estat irreparable--, s'havien ensorrat parets, tot estava ple de fang i el fil s'havia escampat. El magatzem de la Bonser, que era ple de g\xc3\xa8nere manufacturat, va quedar buit. La iniciativa per intentar tornar a l'activitat va comen\xc3\xa7ar de seguida. L'empresa va sol\xc2\xb7licitar l'atur per als treballadors. Al mateix temps, la poblaci\xc3\xb3, que en gran manera depenia del treball a la f\xc3\xa0brica, va col\xc2\xb7laborar en les tasques de recuperaci\xc3\xb3. El sentiment predominant era el d'actuar de seguida per tornar a la normalitat. La primera feina que mantingu\xc3\xa9 ocupada la majoria de poblaci\xc3\xb3 va ser la de treure fang, amb rasclets i d\xc3\xbampers. Mentrestant, dones i jubilats tamb\xc3\xa9 col\xc2\xb7laboraven netejant peces de petita envergadura. Es va intentar salvar la part el\xc3\xa8ctrica dels telers, i d'altra banda es va treure el fang dels telers amb la motobomba que els van deixar els pagesos del municipi de Sag\xc3\xa0s, els quals es netejaven posteriorment amb petroli i els ruixaven amb antioxidants. L'Escola de Formaci\xc3\xb3 Professional de Nav\xc3\xa0s tamb\xc3\xa9 va proporcionar personal i instruments per ajudar a les tasques de recuperaci\xc3\xb3. En definitiva, va ser un model de cooperaci\xc3\xb3 per salvar no nom\xc3\xa9s una empresa, de la qual depenia el lloc de treball, sin\xc3\xb3 per tornar a la normalitat una poblaci\xc3\xb3, amb el vessant social i cultural que hi va associat."